钦定古今图书集成/明伦汇编/闺媛典/第231卷 > 郭宾妻张氏
## 钦定古今图书集成/明伦汇编/闺媛典/第231卷 > 郭宾妻张氏

按《成安县志》：张氏年十六适郭宾，二十而宾亡，子定
方周岁，张悲号不食，父谓曰：“汝不念父母衰老无子
乎？且尔死定将谁托？”张乃强自进食，蔬布苟完，寄居
母家，与翁姑隔三十里，积甘旨远，将以奉，三年无间。
姑死，翁集宗族于堂，召二子并张氏至，议以田产鼎
分轮膳，张语众曰：“田产伯叔自分，翁愿独迎奉养。”众
皆叹息。次日，即奉翁归，孝养备至，始终无倦。翁死，仍
独力任葬。子定七岁，即授以书，严课之，每述其艰难
之状，继以悲咽，定感泣向学，早有文名。翁遗庶出一
子方二岁、一女方四岁，皆为抚育毕婚嫁。庚辰岁大
祲，收养孀嫂暨孤侄孙辈。诸侄贫不能婚者，亦为之
娶，人咸称其忠贞慈和。年七十四岁而卒。